Joulu on tänä vuonna valkoinen: Kaikkein eniten lumettomia jouluja oli yhdellä vuosikymmenellä kauan sitten – Aamulehti kokosi Tampereen joulujen lumitiedot vuodesta 1930 alkaen

Tampereella on tänä vuonna lunta koko joulun. Se on toinen perättäinen joulu, kun Tampereella osa pääsee nauttimaan valkoisesta joulusta ja osa vihaamaan sitä. Viime jouluna lunta oli Tampereella aattona noin 14 senttiä. Tapanina sitä tuli lisää, ja lunta oli jo 20 senttiä. Vuosina 2015–2016 joulu oli musta. Kuluva vuosikymmen on tällä hetkellä vuodesta 1930 alkaen laskettuna toiseksi pahin mustien joulujen vuosikymmen. Lumettomia jouluja on kuitenkin ollut historiassa ehkä enemmän kuin moni tietääkään. Aamulehti kokosi tiedot kaikkien joulunpyhien lumitilanteesta Tampereella 1930-luvulta lähtien. Juttua päivitetään joka vuosi edellisen vuoden tilastoilla, joten tästä jutusta saa joka joulu ajantasaisen tilaston Tampereen joulujen lumihistoriasta. Kaikki vuodet kattava tilastotaulukko on jutun lopussa, mutta luodaan ensin pikainen kuvakatsaus muutaman menneen vuosikymmenen lumettomiin jouluihin. 1934 Joulun alla 1934 Aamulehden valokuvaaja Veikko Kanninen kuvasi Hämeenkadun ainoita valopilkkuja. Ne olivat räikeinä räiskyviä reklaameja eli mainosvaloja. Joulu 1934 oli jo kolmas peräkkäinen musta joulu Tampereella. Yhteensä mustia jouluja oli 1930-luvulla peräti viisi, mikä on eniten kaikkina vuosikymmeninä 1930-luvusta lähtien. Lumettomien joulupäivien (aatto, joulupäivä ja tapaninpäivä) määrässä laskettuna 1930-luvulla lumettomia joulupäiviä oli peräti 15. 1936 Joulupäivänä 1936 Aamulehden kuvaaja Sulo Markkanen kuvasi lapsia, jotka ihmettelivät joulupukkia lumettomalla Hämeenkadulla. Aatonaattona 1936 toimittaja soitti Helsinkiin Ilmatieteelliseen keskuslaitokseen. Langanpäähän saatiin tohtori Juho Angervo , jolla oli masentavaa kerrottavaa: –On totuttauduttava siihen, että tapanina tänä vuonna voidaan soudella veneellä, mutta ei ajella reellä, Angervo sanoi. 1957 Jouluaattona 1957 Aamulehden kuvaaja Martti Laitinen kuvasi väkijoukkoa, joka kuunteli joulurauhan julistusta Keskustorilla. Joulupäivänä maa kuitenkin sai lumipeitteen. 1950-luku oli Tampereen toiseksi pahin vuosikymmen lumettomien joulujen määrässä. 1974 Jouluaattona 1974 uudella Sokoksella tehtiin töitä. Aamulehden kuvaaja Erkki Lahtinen kuvasi työntekoa ja tallensi samalla jälleen yhden joulun, jolloin maa oli musta. 2013 Aamulehden valokuvaaja Jukka Vuokola kuvasi lumettoman näkymän tapaninpäivänä 2013 Rauhaniemen kansankylpylässä. 2000-luvun ensimmäinen vuosikymmen ei ollut erityisen huonojen joulujen vuosikymmen. Kuluvasta vuosikymmenestä voi vielä tulla jopa 1930-luvun veroinen. 2010-luku on tällä hetkellä toiseksi pahin vuosikymmen lumettomien joulujen määrässä, sillä vuosikymmenellä on ollut 12 lumetonta joulunpyhää. Aamulehden ja Ilmatieteen laitoksen selvitys Tilastokeskuksen tilastot mustista jouluista on kerännyt Ilmatieteen laitoksen meteorologi Kim Frisk . Ne kattavat vuodet 1939–2014. Aamulehti keräsi arkistolehdistään tiedot vuosista 1930–1938. Loput tiedot ovat peräisin Ilmatieteen laitoksen sääpalvelusta. 1930-luvun tilastot perustuvat lehtikuviin ja -juttuihin, ja ne kuvaavat tilannetta erityisesti Tampereen keskustan alueella. Loput vuodet perustuvat Härmälän mittausasemalta tilastoituun lumitilanteeseen. Mustaksi jouluksi on luettu täysin lumettomat joulut sekä sellaiset, jolloin lunta on ollut havaittavissa, mutta sitä ei ole ollut mitattavaa määrää. Korjaus 27.12. kello 13.44: Korjattu jutun grafiikkaan vuoden 2016 joulu mustaksi.